Праграма, якую прапануюць палешукам сталiчныя артысты, прысвечана 200-годдзю Фрыдэрыка Шапэна, чый юбiлей сёлета шырока адзначаецца музычнай еўрапейскай грамадскасцю. Як сцвярджае навуковы каментатар асветнiцкiх фестываляў аркестра доктар мастацтвазнаўства Вольга Дадзiёмава, многiя адметныя постацi славянскага еўрапейскага свету шчыльна паяднаны са светам беларускiм. Не выключэнне i Шапэн: сваiмi творчымi iдэямi i жыццёвымi адносiнамi славуты кампазiтар быў звязаны з ураджэнцамi нашай зямлi Адамам Мiцкевiчам, Напалеонам Ордай, Мечыславам Карловiчам, Станiславам Манюшкам. Невыпадкова i канцэрт, якi прагучыць у Тураве, названы “Шапэн у коле беларускiх сяброў”.